《偕周君经甫登爱山台感赋 其一》
清代·许传霈

吴兴佳山水，清远无古今。高台共登眺，城市而山林。

道场一峰秀，相对豁尘襟。诸毗势奔赴，峰灵妙莫寻。

捲帘纳苍霭，白日未西沈。朱阑与翠竹，掩映春色深。

东坡追往迹，梅村续前吟。既怀贤太守，怅触旧时心。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。